SET รูด 19 จุด เซ่นราคาน้ำมันร่วง – ยอด “โควิด” นิวไฮทำรัฐขยาย “ล็อกดาวน์”
SET รูดหนัก 19 จุด เซ่นราคาน้ำมันร่วงกดดันหุ้นพลังงาน - ยอด “โควิด” ในประเทศนิวไฮต่อเนื่องจนต้องขยาย “ล็อกดาวน์”
19 ก.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.03 น. อยู่ที่ 1,555.05 จุด ลบ 19.32 จุด หรือ 1.23% สูงสุดที่ 1,558.76 จุด ต่ำสุดที่ 1,554.98 จุด มูลค่าการซื้อขาย 6.94 พันล้านบาท
ด้าน บล.ฟินันเซีย ไซรัส มองดัชนีแกว่งในแดนลบในกรอบ 1,560-1,570 จุด จากทั้งราคาน้ำมันดิบที่ปรับลงหลัง OPEC+ บรรลุข้อตกลงเพิ่มกำลังการผลิต 4 แสนบาร์เรลต่อวันตั้งแต่เดือน ส.ค. เป็นต้นไป กดดันหุ้นในกลุ่มพลังงาน ขณะที่ในประเทศถูกกระทบจากการ Lockdown เพิ่มเป็น 13 จังหวัดและมีมาตรการที่เข้มขึ้นมากขึ้นตั้งแต่วันที่ 20 ก.ค. นี้เพื่อลดจำนวนผู้ติดเชื้อ COVID-19 ในเชิงกลยุทธ์จึงยังเน้นเลือกลงทุนในหุ้นที่มีปัจจัยบวกเฉพาะตัวและธุรกิจไม่ถูกกระทบจากมาตรการคุมเข้ม
ส่วนบล.กรุงศรี คาด SET ปรับตัวลง 1,550 / 1,560 จุด จากความกังวลยอดผู้ติดเชื้อ Covid-19 สายพันธุ์เดลต้าที่แพร่ระบาดทั่วโลกอย่างรวดเร็วทั้งในสหรัฐและยุโรปซึ่งอาจกระทบต่อการฟื้นตัวทางเศรษฐกิจ นอกจากนี้ยอดผู้ติดเชื้อ Covid-19 ในประเทศที่พุ่งขึ้น New high ทะลุ 10,000 ราย/วัน จนต้องยกระดับ lockdown เพิ่มอีก 3 จังหวัดรวมเป็น 13 จังหวัด รวมถึงกระแส Fund flow ที่ผันผวนจะกดดันให้ดัชนีปรับตัวลง